**Επίσκεψη στο Torre del Greco της Ιταλίας με το πρόγραμμα Erasmus+**

Το σχολείο μου, το 3ο Γυμνάσιο Τρικάλων συμμετέχει στο ευρωπαϊκό πρόγραμμα Erasmus + με τίτλο «My Nationality is Human». Αισθάνομαι πολύ τυχερή που μου δόθηκε η ευκαιρία να συμμετάσχω στο ταξίδι που πραγματοποιήθηκε στα πλαίσια αυτού του προγράμματος στο TorredelGreco της Ιταλίας ,στο οποίο συμμετείχαν παιδιά και από την Βουλγαρία την Λετονία και την Ρουμανία.

Τη Δευτέρα 14 Μαρτίου, ξεκινήσαμε από τα Τρίκαλα πέντε μαθητές της τρίτης γυμνασίου με τρεις συνοδούς καθηγητές, τον διευθυντή μας, τον κύριοΓκούτα, την υπεύθυνη του προγράμματος και υποδιευθύντρια κυρία Μαγαλιού και την κυρία Κουράκου, με ενθουσιασμό αλλά και αγωνία. Άλλωστε ήταν και η πρώτη φορά που φεύγαμε τόσο μακριά χωρίς την οικογένεια μας. Στις 6 το πρωί συναντηθήκαμε στο σιδηροδρομικό σταθμό των Τρικάλων, μπήκαμε στο τρένο και μια υπέροχη εμπειρία ξεκίνησε. Το ταξίδι μέχρι την Αθήνα ήταν πολύ ευχάριστο και προάγγελος των ωραιότερων στιγμών που θα ακολουθούσαν. Φτάσαμε στο αεροδρόμιο «Ελευθέριος Βενιζέλος» και μετά από ολιγόωρη αναμονή επιβιβαστήκαμε στο αεροπλάνο που μας μετέφερε στην Νάπολη. Μισή ώρα αργότερα βρισκόμασταν στο ξενοδοχείο όπου θα έμεναν οι συνοδοί μας και όπου για πρώτη φορά αντικρίσαμε τα παιδιά που θα μας φιλοξενούσαν για τις επόμενες πέντε μέρες. Οι όποιες ανησυχίες είχαμε διαλύθηκαν εντελώς, όταν συναντήσαμε τις οικογένειες που θα μας δεχόταν στο σπίτι τους.Η ευγένεια τους και η θερμή τους υποδοχή μας έκαναν να νιώσουμε ευπρόσδεκτοι. Έτσι, η πρώτη βραδιά κύλησε ήρεμα, προσπαθώντας να γνωρίσουμε ο ένας τον άλλον.

Την επόμενη μέρα, Τρίτη 15 Μαρτίου, μεταβήκαμε στο πρώτο από τα κτήρια του σχολικού συγκροτήματος «Mazza-Colamarino». Το κτήριο αυτό ήταν παλιό και επιβλητικό. Εκεί παρουσίασαν σε εμάς και στις υπόλοιπες αποστολές, κάποιες εργασίες σχετικές με το θέμα του προγράμματος, το οποίο είναι ο σεβασμός στα ανθρώπινα δικαιώματα και είχαμε την ευκαιρία να γνωρίσουμε ο ένας τον άλλον καλύτερα. Αμέσως μετά επισκεφθήκαμε το περίφημο μουσείο των κοραλλιών και μείναμε εντυπωσιασμένοι από τα εκθέματά του. Στη συνέχεια ακολούθησε συνάντηση με τις τοπικές αρχές και συγκεκριμένα με τον δήμαρχο της πόλης και γεύμα στον σχολικό χώρο. Η δεύτερη μέρα έκλεισε με δείπνο στο σπίτι της οικογένειας.

Το πρόγραμμα της τρίτηςημέρας, περιλάμβανε εκδρομή στον Βεζούβιο. Εξαιτίας των άσχημων καιρικών συνθηκών δεν καταφέραμε να προσεγγίσουμε την κορυφή αλλά επισκεφθήκαμε το ομώνυμο πάρκο. Η επίσκεψη ήταν πολύ ωραία όμως το γεύμα με πίτσες που ακολούθησε ήταν πιο συναρπαστικό. Ένας πραγματικός γευστικός παράδεισος για τους φίλους της πίτσας, όπως εγώ. Η υπόλοιπη μέρα πέρασε με βόλτες στην πόλη διασκεδάζοντας με τους καινούριους μας φίλους με τους οποίους όσο περνούσαν οι μέρες δενόμασταν όλο και περισσότερο.

Το επόμενο πρωινό το περάσαμε στο δεύτερο κτήριο του συγκροτήματος «Mazza-Colamarino», όπου μας ξενάγησαν στις διάφορες αίθουσες τους και εκτιμήσαμε αφάνταστα το δικό μας σχολείο, γιατί προς έκπληξη όλων μας το σχολείο αυτό στεγάζεται στους δύο πρώτους ορόφους μιας πολυκατοικίας και με εργαστήριο και αίθουσα εκδηλώσεων στο γκαράζ. Αν εξαιρέσουμε όμως αυτό το μικρό πρόβλημα όλα τα άλλα ήταν υπέροχα. Παρακολουθήσαμε κάποια μαθήματα και πήραμε μια γεύση από τον τρόπο διδασκαλίας. Το ίδιο βράδυ συναντήθηκαν όλες οι αποστολές για την αποχαιρετιστήρια εκδήλωση, μιας και οι υπόλοιποι αναχωρούσαν την επόμενη μέρα για τις πατρίδες τους. Εκεί μας παρουσίασαν κάποιους παραδοσιακούς χορούς της περιοχής και στην συνέχεια δειπνήσαμε και αποχαιρετήσαμε τους φίλους από τη Λετονία, τη Βουλγαρία και τη Ρουμανία.

Την τελευταία μέρα της παραμονής μας την Παρασκευή 18 Μαρτίου, πήγαμε μια εκδρομή στην Νάπολη. Εκεί επισκεφτήκαμε έναν από τους μεγαλύτερους βοτανικούς κήπους της Ευρώπης, τον «Ortobotanico», όπου θαυμάσαμε ποικιλίες εξωτικών φυτών και δέντρων κάποια από τα οποία δεν φανταζόμασταν καν ότι υπάρχουν. Στην συνέχεια περιηγηθήκαμε στην παλιά πόλη και φάγαμε σε μια από τις πιο διάσημες πιτσαρίες της περιοχής. Το τελευταίο βράδυ το περάσαμε ο καθένας με την οικογένεια που μας φιλοξενούσε μέσα σε ένα κλίμα συγκίνησης καθώς το ταξίδι μας είχε φτάσει στο τέλος του.

Το πρωί του Σαββάτου αποχαιρετήσαμε με μεγάλη λύπη τους νέους μας φίλους και αναχωρήσαμε για το αεροδρόμιο της Νάπολης. Όλοι ήμασταν συγκινημένοι και λυπημένοι.Το ταξίδι αυτό ήταν για τους συμμαθητές μου και εμένα μια εμπειρία ζωής και χαίρομαι πολύ που την μοιράστηκα με τους στενούς μου φίλους από το σχολείο. Πέρασα πολύ όμορφες στιγμές και όπως είπα και πιο πάνω εκτίμησα πράγματα στην πόλη και στο σχολείο μου που πριν τα θεωρούσα ανεπαρκή και ίσως και άσχημα. Το πιο σημαντικό όμως είναι ότι γνώρισα καινούριους ανθρώπους και συνειδητοποίησα πως όλα τα παιδιά μοιάζουμε πάρα πολύ από όπου και αν προερχόμαστε, αφού μοιραζόμαστε τις ίδιες ανησυχίες και τα ίδια ενδιαφέροντα. Δεν μπορώ να μην αναφερθώ στους συνοδούς καθηγητές μας που ανέλαβαν αυτή την τόσο μεγάλη ευθύνη και μας πρόσφεραν αυτή την υπέροχη εμπειρία. Τους ευχαριστώ πολύ για όλα. Τώρα περιμένουμε με ανυπομονησία να δεχτούμε στο σχολείο και στα σπίτια μας τα παιδιά που μας φιλοξένησαν.

Από τη μαθήτρια της Γ' Γυμνασίου

Ναυσικά Κουγιούτα